Linje 600S

Linje 600S er en buslinje i Hovedstadsområdet mellem Hillerød st. og Hundige st. Linjen er en del af Movias S-busnet og er udliciteret til Arriva, der driver den fra sit garageanlæg i Slangerup. I 2022 havde den ca. 2,3 mio. passagerer. Linjen kører på tværs af regionen ad Primærrute 6 og betjener blandt andet Slangerup, Ølstykke, Jyllinge, Roskilde, Tune og Greve undervejs.

Linje 600S blev oprettet mellem Hillerød st. og Roskilde st. 21. oktober 1990 som en af de tre første S-buslinjer. Ved oprettelsen erstattede den linje 309E. I 1993 blev den forlænget fra Roskilde st. til Hundige st. Derudover har der været lokale omlægninger i Hillerød, Ølstykke, Roskilde, Vindinge og Greve.

Historie 

De første konkrete planer til det, der skulle blive til S-busnettet, fremkom i Kollektiv Trafikplan 1989, hvor det blev foreslået at oprette syv såkaldte "superbuslinjer" i årene 1989-1993 og yderligere en efter 1993. Tanken var at de skulle fungere som regionale forbindelser på tværs af de eksisterende S-baner og fjernbaner og samtidig komplettere dem. Rejsehastigheden skulle være høj med få stoppesteder undervejs, og frekvensen og komforten skulle ligeledes være høj. Desuden skulle der være et samlet design- og sloganprogram for hele det nye system. Endelig var det tanken, at de nye linjer ikke bare skulle have numre men også kunne have hver deres navn, der skulle stå med store bogstaver på siden af busserne.

En af de påtænkte linjer var en tværlinje med betegnelsen Superbus "Frederiksborg" og linjeføringen Hillerød - Slangerup - Ølstykke - Jyllinge - Roskilde. Den nye linje ville erstatte ekspresbuslinje 309E, der havde samme linjeføring. Dog skulle driften udvides til tre afgange i timen i dagtimerne, hvor linje 309E kun havde det i myldretiden mellem Roskilde st. og Slangerup Rutebilstation og ellers kørte i timedrift mellem myldretiderne og til Hillerød. Tilsvarende skulle der være timedrift aften og weekend, hvor linje 309E kørte en-to afgange i timen i dagtimerne lørdag og ellers hver anden time. Navnet "Frederiksborg" hentydede til Frederiksborg Slot i Hillerød.

Linjen blev oprettet som den ene af de tre første linjer i det nye net 21. oktober 1990. Navnet Superbusser var dog blevet ændret til S-busser i mellemtiden, ligesom ideen med navne på de enkelte linjer var blevet droppet til fordel for numre med hele hundreder, i dette tilfælde 600S, idet linjen for en stor dels vedkommende kørte ad Primærrute 6, den tidligere Hovedvej A6. Som sådan kørte den fra Hillerød st. via Gørløse, Slangerup, Ølstykke st. og Jyllinge til Roskilde st. I forhold til forgængeren linje 309E skete der dog en omlægning i Roskilde, så der i stedet for Frederiksborgvej blev kørt ad Østre Ringvej - Herregårdsvej - Klosterengen. Herved erstattedes det meste af driften på linje 280, der reduceredes fra at køre i dagtimerne til kun at køre i myldretiden.

Fra starten var det meningen, at komforten skulle være høj på S-busserne med blandt andet fuldturiststole med nakkestøtte og armlæn, mørktonede sideruder, læselamper, bagagehylder, lys ved midtergangen der tillige fik gulvtæppe samt oversigter over både den enkelte linje og hele S-busnettet. Udenpå fik busserne blå/hvide striber i tagkanten og blå destinationsskilte med hvid tekst. Dertil kom så selve rejsetiden, der blev holdt nede ved, at man kun stoppede ved de største stoppesteder.

Men et var de fine intentioner og mange nye tiltag, noget andet var virkeligheden. Da en busentusiast få dage efter oprettelsen, 26. oktober 1990, kiggede nærmere på hvilke busser der faktisk var indsat på linje 600S, måtte vedkommende konstatere, at kun en ud af de otte indsatte busser var en rigtig S-bus. En af de andre var endda en af de 21 kunstbusser, som HT havde ladet udsmykke i løbet af 1980'erne, men som man nu ellers lige havde besluttet at afvikle. Ikke desto mindre var succesen hurtigt hjemme for S-busserne.

Små og store ændringer 

26. september 1993 fik linje 600S en større forlængelse fra Roskilde st. via Vindingevej, Tune og Greve Landsby til Greve st. og herfra på nogle afgange videre ad Lillevangsvej og Eriksmindevej til Hundige st. Her havde linje 300S i forvejen endestation, og da linje 400S også forlængedes dertil ved samme lejlighed, blev det nu til et veritabelt knudepunkt for S-busser og S-tog. Undervejs kørtes i øvrigt via Vindinge om aftenen i stedet for direkte ad Vindingevej. Dette var en arv fra linje 211, der havde kørt mellem Roskilde st. og Greve st., men som nu blev erstattet af den forlængede linje 600S.

Efterfølgende har linjeføringen ligget fast i store træk, men der er sket en række lokale ændringer i tidens løb. I 1996 omlagdes linjen således over et par omgange ved Roskilde st., så den i stedet for at køre ad Algade - Vindingevej kom til at køre ad Køgevej - Østre Ringvej. 28. september 1997 omlagdes linjen andetsteds i Roskilde, så der i stedet for Klosterengen kørtes ad Byageren - Københavnsvej. Ved samme lejlighed udvidedes desuden kørslen via Vindinge. I oktober 1999 gjaldt det så Roskildes nordlige bydel Himmelev, hvor linjen omlagdes ad Himmelev Bygade i retning mod Hillerød.

Også i Ølstykke skete der flere ændringer. I første omgang omlagdes linjen 1. marts 2000 gennem en ny viadukt ved stationen, der var blevet etableret i forbindelse med Frederikssundsbanens udbygning til dobbeltspor. 15. juli 2005 omlagdes linjen ad den forlængede Frederiksborgvej i stedet for ad Gammel Roskildevej. Endelig skete der en mere omfattende ændring 19. oktober 2008. For at undgå et risikofyldt venstresving fra Maglemosen til Roskildevej omlagdes linjen mod Hillerød st. mandag-lørdag i dagtimerne ad Frederiksborgvej - Ny Toftegårdsvej - Ring Nord - Frederikssundsvej - Roskildevej. Det berørte ingen stoppesteder, men til gengæld kom linje 600S til at slå knude på sig selv, idet Roskildevej går over Ny Toftegårdsvej. Men da der ikke er tilslutningsanlæg der, var det imidlertid nødvendigt med en større omvej via tilslutningsanlægget ved Frederikssundsvej.

I den nordlige ende omlagdes linjen i Hillerød 3. august 2003, så der mandag-fredag i dagtimerne kørtes ad Peder Oxes Alle - Hillerødmotorvejen i stedet for ad Roskildevej for at forbedre betjeningen af Novo Nordisk. 9. december 2012 ændredes omlægningen til at gælde i hele driftstiden.

I slutningen af 2000'erne var linje 600S populær blandt chaufførerne, da det var en lang linje, og hvor der derfor ikke var så mange gentagelser. Faktisk var den med 68,3 km en af Movias længste buslinjer. Det betød dog også, at den var underlagt EU-hviletidsbestemmelserne, da den var over 50 km lang. Af samme årsag var busserne udstyret med fartskrivere, for at sikre at chaufførerne højst kørte 4½ time, før de holdt pause. I dagtimerne var det en fredelig linje, når der da ikke lige var skoleelever på udflugt. Om aftenen kunne der til gengæld være alvorlige problemer med gratister. I et tilfælde blev en billetkontrollør overfaldet, og ved et andet tilfælde gik det udover en medpassagerer.

I 2011 omlagdes linjen i Gørløse, da primærrute 6 i stedet for at følge Hovedvejen gennem byen blev omlagt ad en forlænget Roskildevej øst om byen. I den forbindelse endte linje 600S over et par omgange med at køre ad den nye Roskildevej og ad Stationsvej forbi Gørløse st. og derfra videre som hidtil ad Hovedvejen.

11. december 2011 omlagdes linjen til at køre via Vindinge på alle afgange som erstatning for linje 601, der nedlagdes. To år efter, 15. december 2013, ændredes køreplanen igen, så der køres til Hundige st. på alle afgange. 11. december 2016 blev linjen omlagt til at køre syd om Roskilde st. ad Ny Østergade i stedet for nord om, da der blev indsat nye busser, som havde sværere ved at dreje i viadukten, hvor jernbanen føres over Køgevej. Omlægningen gav anledning til en del henvendelser til Roskilde Kommune om, hvor linjens stoppested var blevet af. Kommunen oplyste at de ikke havde ønsket omlægningen, men at den ændrede bustype havde gjort det nødvendigt.

I september 2016 blev der indgået et forlig i Region Hovedstaden om det næste års budget, der blandt andet kommer til at medføre flere besparelser og ændringer på de regionale buslinjer. For linje 600S betød det, at den fra et endnu ikke fastsat tidspunkt skulle til at køre en gang i timen om natten i weekenden, hvor den så ville erstatter en stor del af linje 91N mellem Greve og Helsingør, der nedlægges. De to linjer havde i forvejen en stor del af linjeføringen tilfælles, idet linje 600S dog kørte via Risø, mens linje 91N kørte via Ågerup og Gundsølille. Desuden fortatte linje 91N fra Hillerød til Helsingør, en strækning der ville miste betjeningen om natten i forbindelse med den planlagte ændring. I første omgang nøjedes man dog med at afkorte linje 91N fra Helsingør til Hillerød 30. januar 2017, mens de to linjer i øvrigt fortsatte uændret.

Fakta 

 Linjeføring
 Hillerød st. - Søndre Jernbanevej - Milnersvej - Peder Oxes Allé - Hillerødmotorvejen - Roskildevej - Borupvej - Stationsvej - Gørløse st. - Hovedvejen - Frederiksborgvej - Hillerødvej - Kongensgade - Slangerup Rutebilstation - Brobæksgade - Roskildevej - Maglemosen - Frederiksborgvej - Ølstykke st. - Frederiksborgvej - Udlejrevej - Gammel Roskildevej - Skrædderbakken - Værebrovej - Jyllinge Parkvej - Jyllingecentret - Jyllinge Parkvej - Frederiksborgvej - Risø - Frederiksborgvej - Østre Ringvej - Herregårdsvej - Østbyvej - Klosterengen - Byageren - Københavnsvej - Ny Østergade - Roskilde st. - Køgevej - Østre Ringvej - Vindingevej - Tingvej - Tunevej - Roskildevej - Nørregade - Tune Parkvej - Grevevej - Vesterbjerg - Greve Bygade - Greve Landevej - Greve Centervej - Greve st. - Greve Centervej - Lillevangsvej - Eriksmindevej - Godsvej - Hundige Centervej - Hundige Stationsvej - Hundige st.

 Overordnede linjevarianter
 Hillerød st. - Hundige st.
 Forskellige kortere ture om morgenen og sidst om aftenen.

 Materiel (fælles med linje 91N)
 23 13 m-busser af typen Scania K280UB/Lahti garageret hos Arriva, Slangerup.

Kronologisk oversigt

Kilder 
 S-busserne runder 25 år af Thomas de Laine. Myldretid.dk, 21. oktober 2015.
 S som succes af Jesper Kiby Denborg. Busfronten 150/2000, s. 4-12.
 Køreplaner og informationer om linjeændringer fra Hovedstadsområdets Trafikselskab, HUR Trafik og Movia.
 Løbende omtale i HT's personaleblad HT-nyt, fra 2003 Trafiknyt. 
 Løbende oversigter over linjeændringer og notitser i Busfronten, medlemsblad for foreningen Busfronten.

Noter

Eksterne henvisninger 

 Køreplan og trafikinformation for linje 600S hos Din Offentlige Transport
 Billeder af busser på linje 600S på Myldretid.dk
 Billeder af busser på linje 600S på danskebusser.dk

600S
Etableret i 1990